**Φύλλο Οδηγιών Χρήσης: Πληροφορίες για τον ασθενή**

**Licosil 25 mg επικαλυµµένα µε λεπτό υµένιο δισκία**

 **Licosil 50 mg επικαλυµµένα µε λεπτό υµένιο δισκία**

 **Licosil 100 mg επικαλυµµένα µε λεπτό υµένιο δισκία**

**Σιλντεναφίλη**

**Διαβάστε προσεκτικά ολόκληρο το φύλλο οδηγιών χρήσης προτού αρχίσετε να παίρνετε αυτό το φάρμακο διότι περιέχει σημαντικές πληροφορίες για εσάς.**

* Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.
* Εάν έχετε περαιτέρω απορίες, ρωτήστε τον ιατρό σας, το φαρμακοποιό ή το νοσοκόμο σας.
* Η συνταγή για το παρόν φάρμακο χορηγήθηκε για σας και μόνον. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα συμπτώματα της ασθένειάς τους είναι ίδια με τα δικά σας.Εάν παρατηρήσετε οποιαδήποτε ανεπιθύμητη ενέργεια ενημερώστε τον ιατρό, το φαρμακοποιό ή το νοσοκόμο σας. Αυτό περιλαμβάνει και οποιαδήποτε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών. Βλέπε παράγραφο 4.

**Τι περιέχει το παρόν φύλλο οδηγιών :**

1. Τι είναι το Licosil και ποια είναι η χρήση του
2. Τι πρέπει να γνωρίζετε προτού πάρετε το Licosil
3. Πώς να πάρετε το Licosil
4. Πιθανές ανεπιθύμητες ενέργειες
5. Πώς να φυλάσσετε το Licosil
6. Περιεχόμενα συσκευασίας και λοιπές πληροφορίες

**1. ΤΙ ΕΙΝΑΙ ΤΟ Licosil ΚΑΙ ΠΟΙΑ ΕΙΝΑΙ Η ΧΡΗΣΗ ΤΟΥ**

Το Licosil περιέχει τη δραστική ουσία σιλντεναφίλη, η οποία ανήκει σε μια ομάδα φαρμάκων που ονομάζονται αναστολείς της φωσφοδιεστεράσης τύπου 5 (PDE5). Δρα βοηθώντας στη χαλάρωση των αγγείων του πέους, επιτρέποντας τη ροή του αίματος μέσα στο πέος κατά τη σεξουαλική διέγερση. Το Licosil θα σας βοηθήσει να αποκτήσετε στύση μόνο αν υπάρχει σεξουαλική διέγερση.

Το Licosil αποτελεί ένα φάρμακο για τη θεραπεία της δυσλειτουργίας στύσης στους ενήλικες άνδρες, που σε ορισμένες περιπτώσεις είναι γνωστή με τον όρο ανικανότητα. Αυτό σημαίνει ότι ένας άνδρας δεν έχει στύση ή δεν μπορεί να διατηρήσει τη στύση ούτως ώστε να είναι ικανός για σεξουαλική δραστηριότητα.

**2. ΤΙ ΠΡΕΠΕΙ ΝΑ ΓΝΩΡΙΖΕΤΕ ΠΡΟΤΟΥ ΠΑΡΕΤΕ ΤΟ Licosil**

**Μην πάρετε το Licosil**

* Εάν είστε αλλεργικός στη σιλντεναφίλη ή σε οποιοδήποτε από τα άλλα συστατικά του Licosil (αναφέρονται στη παράγραφο 6).
* Εάν παίρνετε φάρμακα που ονομάζονται νιτρώδη, καθώς ο συνδυασμός μπορεί να οδηγήσει σε μία επικίνδυνη μείωση στην πίεση του αίματός σας. Ενημερώστε τον ιατρό σας αν παίρνετε κάποιο από αυτά τα φάρμακα, τα οποία δίνονται συχνά για ανακούφιση της στηθάγχης (ή ‘πόνου στο στήθος’). Aν δεν είστε βέβαιοι ρωτήστε τον ιατρό ή τον φαρμακοποιό σας.
* Εάν παίρνετε κάποιο από τα φάρμακα, γνωστά ως δότες του οξειδίου του αζώτου, όπως το νιτρώδες αμύλιο («poppers»), καθώς ο συνδυασμός μπορεί να οδηγήσει σε μία επικίνδυνη πτώση στην πίεση του αίματός σας.
* Εάν παίρνετε ριοσιγουάτη. Αυτό το φάρμακο χρησιμοποιείται για τη θεραπεία της πνευμονικής αρτηριακής υπέρτασης (δηλαδή της υψηλής πίεσης του αίματος στους πνεύμονες) και της χρόνιας θρομβοεμβολικής πνευμονικής υπέρτασης (δηλαδή της υψηλής πίεσης του αίματος στους πνεύμονες δευτερογενώς των θρόμβων στο αίμα). Οι αναστολείς PDE5, όπως το Licosil, έχουν αποδειχθεί ότι αυξάνουν την υποτασική δράση αυτού του φαρμάκου. Εάν παίρνετε ριοσιγουάτη ή δεν είστε βέβαιοι ενημερώστε τον γιατρό σας.

− Εάν έχετε σοβαρό πρόβλημα με την καρδιά ή με το συκώτι σας.

* Εάν σας έχει συμβεί πρόσφατα εγκεφαλικό επεισόδιο ή έμφραγμα, ή αν έχετε υπόταση.
* Εάν έχετε κάποιες συγκεκριμένες σπάνιες, κληρονομικές παθήσεις των ματιών (όπως η μελαγχρωστική αμφιβληστροπάθεια).
* Εάν είχατε ποτέ απώλεια της όρασης εξαιτίας της μη αρτηριτιδικής πρόσθιας ισχαιμικής οπτικής νευροπάθειας (ΝΑΙΟΝ).

**Προειδοποιήσεις και προφυλάξεις**

Ενημερώστε τον ιατρό, το φαρμακοποιό η τον νοσοκόμο σας προτού πάρετε το Licosil:

* Εάν έχετε δρεπανοκυτταρική αναιμία (μια διαταραχή των ερυθρών αιμοσφαιρίων του αίματος), λευχαιμία (καρκίνο των κυττάρων του αίματος), πολλαπλό μυέλωμα (καρκίνο του μυελού των οστών).
* Εάν έχετε κάποια δυσμορφία στο πέος σας ή Νόσο Peyronie.
* Εάν έχετε προβλήματα με την καρδιά σας. Ο ιατρός σας θα πρέπει να εξετάσει προσεκτικά εάν η καρδιά σας μπορεί να υποστεί την επιπλέον επιβάρυνση που προκαλείται από τη σεξουαλική πράξη.
* Εάν έχετε ενεργό έλκος του στομάχου ή προβλήματα αιμορραγίας (όπως η αιμοφιλία).
* Εάν έχετε ξαφνική μείωση ή απώλεια της όρασης, σταματήστε να παίρνετε Licosil και ενημερώστε αμέσως τον ιατρό σας.

Δεν πρέπει να παίρνετε το Licosil ταυτόχρονα με άλλα φάρμακα από του στόματος, ή τοπικές θεραπείες, για τη θεραπεία της δυσλειτουργίας στύσης.

Δεν πρέπει να παίρνετε το Licosil εάν δεν έχετε στυτική δυσλειτουργία.

Δεν πρέπει να παίρνετε το Licosil εάν είστε γυναίκα.

*Ειδικές προειδοποιήσεις για ασθενείς με νεφρικά ή ηπατικά προβλήματα:*

Θα πρέπει να ενημερώσετε τον ιατρό σας εάν έχετε νεφρικά ή ηπατικά προβλήματα. Ο ιατρός σας μπορεί να αποφασίσει μια χαμηλότερη δόση για σας.

**Παιδιά και έφηβοι**

Το Licosil δεν πρέπει να χορηγείται σε άτομα κάτω των 18 χρονών.

**Άλλα φάρμακα και Licosil**

Ενημερώστε τον ιατρό ή τον φαρμακοποιό σας εάν παίρνετε ή έχετε πάρει πρόσφατα ή μπορεί να πάρετε άλλα φάρµακα

Τα δισκία Licosil μπορεί να αλληλεπιδράσουν με ορισμένα φάρμακα, ειδικά δε με φάρμακα που χρησιμοποιούνται για τη στηθάγχη. Σε περίπτωση που βρεθείτε σε επείγουσα ιατρική ανάγκη, πρέπει να ενημερώσετε τον ιατρό, το φαρμακοποιό ή το νοσοκόμο σας ότι έχετε πάρει Licosil και πότε το πήρατε. Μην παίρνετε άλλα φάρμακα ταυτόχρονα με το Licosil εκτός αν σας το επιτρέψει ο ιατρός σας.

Δεν πρέπει να πάρετε Licosil, εάν παίρνετε φάρμακα που ονομάζονται νιτρώδη καθώς ο συνδυασμός αυτών των φαρμάκων μπορεί να οδηγήσει σε μία επικίνδυνη πτώση της πίεσης του αίματός σας. Πάντα να ενημερώνετε τον ιατρό, το φαρμακοποιό ή το νοσοκόμο σας αν παίρνετε κάποιο από αυτά τα φάρμακα, τα οποία χρησιμοποιούνται συχνά για την ανακούφιση της στηθάγχης (ή ‘πόνου στο στήθος’).

Δεν πρέπει να παίρνετε Licosil εάν χρησιμοποιείτε οποιοδήποτε από τα φάρμακα γνωστά ως δότες οξειδίου του αζώτου, όπως το νιτρώδες αμύλιο («poppers»), καθώς ο συνδυασμός αυτών των φαρμάκων μπορεί να προκαλέσει μία επικίνδυνη πτώση στην πίεση του αίματός σας.

Ενημερώστε το γιατρό ή το φαρμακοποιό σας εάν παίρνετε ήδη ριοσιγουάτη.

Εάν παίρνετε φάρμακα γνωστά ως αναστολείς πρωτεάσης, όπως για παράδειγμα όταν κάνετε θεραπεία για HIV, ο ιατρός σας μπορεί να σας χορηγήσει αρχικά τη χαμηλότερη δόση Licosil (25 mg).

Ορισμένοι ασθενείς που λαμβάνουν αγωγή με α-αναστολείς για τη θεραπεία της υψηλής πίεσης του αίματος ή διόγκωσης του προστάτη, πιθανόν να αισθανθούν ζάλη ή καρηβαρία που πιθανόν να προκαλούνται από χαμηλή πίεση του αίματος, όταν κάθεστε ή σηκώνεστε απότομα. Κάποιοι ασθενείς παρουσίασαν αυτά τα συμπτώματα όταν έλαβαν το Licosil μαζί με α-αναστολείς. Αυτό είναι πιθανότερο να συμβεί μέσα σε διάστημα 4 ωρών μετά από τη λήψη του Licosil. Για να μειώσετε την πιθανότητα εμφάνισης αυτών των συμπτωμάτων, θα πρέπει να λαμβάνετε τακτικά την ημερήσια δόση του α-αναστολέα σας, προτού ξεκινήσετε θεραπεία με το Licosil. Ο ιατρός σας μπορεί να σας χορηγήσει αρχικά τη χαμηλότερη δόση (των 25 mg) Licosil.

**Licosil με τροφές και ποτά και αλκοόλ**

Το Licosil μπορεί να ληφθεί με ή χωρίς τροφή. Ωστόσο, μπορεί να διαπιστώσετε ότι το Licosil χρειάζεται περισσότερο χρόνο να δράσει εάν το παίρνετε με ένα βαρύ γεύμα. Η κατανάλωση οινοπνεύματος μπορεί να επηρεάσει προσωρινά την ικανότητα σας να έχετε στύση. Προκειμένου να επιτευχθεί η μέγιστη απόδοση του φαρμάκου, δεν συνιστάται η λήψη μεγάλων ποσοτήτων οινοπνεύματος πριν από τη χρήση του Licosil.

**Κύηση, θηλασμός και γονιμότητα**

Το Licosil δεν ενδείκνυται για χρήση από γυναίκες.

**Οδήγηση και χειρισμός μηχανών**

Το Licosil μπορεί να προκαλέσει ζάλη και μπορεί να επηρεάσει την όραση. Πρέπει να γνωρίζετε πώς αντιδράτε στο Licosil, πριν οδηγήσετε ή χειριστείτε μηχανήματα.

**3. ΠΩΣ ΝΑ ΠΑΡΕΤΕ ΤΟ Licosil**

Παίρνετε πάντοτε το παρόν φάρμακο αυστηρώς σύμφωνα με τις οδηγίες του ιατρού ή του φαρμακοποιού σας. Εάν έχετε αμφιβολίες, ρωτήστε τον ιατρό ή το φαρμακοποιό σας. Η συνιστώμενη δόση έναρξης είναι 50 mg.

***Δεν πρέπει να παίρνετε το Licosil περισσότερο από μία φορά την ημέρα.***

Πρέπει να λαμβάνετε το Licosil περίπου μία ώρα πριν τη σεξουαλική επαφή. Το δισκίο πρέπει να καταπίνεται ολόκληρο με ένα ποτήρι νερό.

Εάν αισθανθείτε ότι η δράση του Licosil είναι είτε υπερβολικά ισχυρή, είτε υπερβολικά αδύνατη, ενημερώστε τον ιατρό ή το φαρμακοποιό σας.

Το Licosil θα σας βοηθήσει να αποκτήσετε στύση μόνο αν έχετε διεγερθεί σεξουαλικά. Ο χρόνος που χρειάζεται για να δράσει το Licosil ποικίλλει από άτομο σε άτομο, αλλά συνήθως χρειάζεται από μισή έως μία ώρα. Μπορεί να διαπιστώσετε ότι το Licosil χρειάζεται περισσότερο χρόνο να δράσει εάν ληφθεί μαζί με βαρύ γεύμα.

Εάν το Licosil δεν βοηθήσει στην πρόκληση στύσης ή εάν η στύση σας δεν διαρκεί αρκετά ούτως ώστε να ολοκληρώσετε τη σεξουαλική πράξη πρέπει να ενημερώσετε τον ιατρό σας.

**Εάν πάρετε μεγαλύτερη δόση Licosil από την κανονική:**

Πιθανό να έχετε αύξηση στις ανεπιθύμητες ενέργειες και τη σοβαρότητά τους. Δόσεις φαρμάκου μεγαλύτερη από 100 mg δεν αυξάνουν την αποτελεσματικότητα.

***Μην πάρετε περισσότερα δισκία από αυτά που σας υπέδειξε ο ιατρός σας.***

Αν πάρετε περισσότερα δισκία από την ενδεδειγμένη δόση επικοινωνήστε με τον ιατρό σας.

Aν έχετε περισσότερες ερωτήσεις σχετικά με τη χρήση αυτού του φαρμάκου ρωτήστε τον ιατρό ή το φαρμακοποιό σας.

**4. ΠΙΘΑΝΕΣ ΑΝΕΠΙΘΥΜΗΤΕΣ ΕΝΕΡΓΕΙΕΣ**

Όπως όλα τα φάρμακα, έτσι και το παρόν μπορεί να προκαλέσει ανεπιθύμητες ενέργειες αν και δεν παρουσιάζονται απαραίτητα σε όλους τους ανθρώπους. Οι ανεπιθύμητες ενέργειες που αναφέρθηκαν σε σχέση με τη χρήση του Licosil είναι συνήθως ήπιου έως μέτριου βαθμού και μικρής διάρκειας.

Εάν εμφανίσετε κάποια από τις ακόλουθες σοβαρές ανεπιθύμητες ενέργειες σταματήστε να παίρνετε Licosil και αναζητήστε αμέσως ιατρική βοήθεια:

• Μια αλλεργική αντίδραση - αυτό συμβαίνει **όχι συχνά** (μπορεί να επηρεάσει έως 1 στα 100 άτομα). Τα συμπτώματα περιλαμβάνουν αιφνίδιο συριγμό, δυσκολία στην αναπνοή ή ζάλη, οίδημα των βλεφάρων, του προσώπου, των χειλιών ή του λαιμού.

* Πόνος στο στήθος - αυτό συμβαίνει **όχι συχνά**

Αν αυτό συμβεί κατά τη διάρκεια ή μετά τη σεξουαλική επαφή:

- Τοποθετηθείτε σε ημι-καθιστή θέση και προσπαθήστε να χαλαρώσετε.

- **Μη χρησιμοποιείτε** νιτρώδη για θεραπεία του πόνου στο στήθος.

* Παρατεταμένη και ορισμένες φορές οδυνηρή στύση - αυτό συμβαίνει **σπάνια** (μπορεί να επηρεάσει έως 1 στα 1000 άτομα). Αν παρουσιάσετε μία τέτοια στύση συνεχούς διάρκειας

 μεγαλύτερης των 4 ωρών, θα πρέπει να επικοινωνήσετε αμέσως με τον ιατρό σας.

* Ξαφνική μείωση ή απώλεια της όρασης - αυτό συμβαίνει **σπάνια**
* Σοβαρές δερματικές αντιδράσεις - αυτό συμβαίνει **σπάνια**

 Τα συμπτώματα μπορεί να περιλαμβάνουν σοβαρή απολέπιση και οίδημα του δέρματος, φουσκάλες στο στόμα, τα γεννητικά όργανα και γύρω από τα μάτια, πυρετός.

* Κρίσεις ή παροξυσμοί - αυτό συμβαίνει **σπάνια**

**Άλλες ανεπιθύμητες ενέργειες:**

**Πολύ συχνές** (μπορούν να επηρεάσουν περισσότερα από 1 στα 10 άτομα): είναι η κεφαλαλγία (πονοκέφαλος).

**Συχνές** (μπορούν να επηρεάσουν έως 1 στα 10 άτομα): ναυτία, έξαψη στο πρόσωπο (τα συμπτώματα περιλαμβάνουν μια ξαφνική αίσθηση της θερμότητας στο πάνω μέρος του σώματος σας), δυσπεψία, ελαφρύς χρωματισμός στην όραση, θολή όραση, βουλωμένη μύτη και ζάλη.

**Όχι συχνές** (μπορούν να επηρεάσουν έως 1 στα 100 άτομα): έμετος, δερματικό εξάνθημα, ερεθισμός του οφθαλμού, εξέρυθροι οφθαλμοί, πόνος του οφθαλμού, λάμψεις φωτός, οπτική φωτεινότητα, ευαισθησία στο φως, υγρά μάτια, αίσθημα παλμών, ταχυκαρδία, υψηλή αρτηριακή πίεση, χαμηλή αρτηριακή πίεση, μυϊκός πόνος, υπνηλία, μειωμένη αίσθηση αφής, ίλιγγος, εμβοές, ξηροστομία, μπλοκαρισμένα ή βουλωμένα ιγμόρεια, φλεγμονή του βλεννογόνου της μύτης (τα συμπτώματα περιλαμβάνουν καταρροή, φτέρνισμα και βουλωμένη μύτη), άνω κοιλιακό άλγος, γαστρο-οισοφαγική παλινδρόμηση (τα συμπτώματα περιλαμβάνουν αίσθημα καύσου), παρουσία αίματος στα ούρα, πόνος στα χέρια ή τα πόδια, αιμορραγία από τη μύτη, αίσθημα καύσου και αίσθημα κόπωσης.

**Σπάνιες (**μπορούν να επηρεάσουν έως 1 στα 1000 άτομα): λιποθυμία, εγκεφαλικό επεισόδιο, καρδιακή προσβολή ακανόνιστος καρδιακός παλμός παροδική μείωση της αιματικής ροής σε περιοχές του εγκεφάλου, αίσθημα σύσφιξης του λαιμού, μούδιασμα στο στόμα, αιμορραγία στο οπίσθιο μέρος του οφθαλμού, διπλωπία, μειωμένη οξύτητα όρασης, μη φυσιολογική αίσθηση στο μάτι, οίδημα του οφθαλμού ή του βλεφάρου, μικρά σωματίδια ή κηλίδες στο οπτικό πεδίο, εικόνα φωτοστεφάνων γύρω από τα φώτα, διαστολή της κόρης του οφθαλμού, αποχρωματισμός του λευκού του οφθαλμού, αιμορραγίας του πέους, παρουσία αίματος στο σπέρμα, ξηρότητα της μύτης, διόγκωση του εσωτερικού της μύτης, ευερεθιστότητα και αιφνίδια μείωση ή απώλεια ακοής.

Από την εμπειρία μετά την κυκλοφορία, περιπτώσεις ασταθούς στηθάγχης (μια πάθηση της καρδιάς) και αιφνιδίου θανάτου έχουν αναφερθεί σπάνια. Αξίζει να σημειωθεί ότι οι περισσότεροι, αλλά όχι όλοι, από τους άνδρες οι οποίοι βίωσαν αυτές τις ανεπιθύμητες ενέργειες είχαν καρδιακά προβλήματα πριν από τη λήψη του φαρμάκου. Δεν είναι δυνατόν να προσδιοριστεί εάν τα συμβάντα αυτά συσχετίζονταν άμεσα με το Licosil.

**Αναφορά ανεπιθύμητων παρενεργειών**

Εάν παρατηρήσετε κάποια ανεπιθύμητη ενέργεια, ενημερώστε τον γιατρό ή το φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας:

* Στον Εθνικό Οργανισμό Φαρμάκων (Μεσογείων 284, 15562, Χολαργός, www.eof.gr).

Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

**5. ΠΩΣ ΝΑ ΦΥΛΑΣΣΕΤΕ ΤΟ Licosil**

Να φυλάσσετε το παρόν φάρμακο σε θέση την οποία δεν βλέπουν και δεν προσεγγίζουν τα παιδιά.

Το εν λόγω θεραπευτικό προϊόν δεν απαιτεί κάποιες ιδιαίτερες συνθήκες αποθήκευσης.

Μην χρησιμοποιείτε το παρόν φάρμακο ύστερα από την ημερομηνία λήξης η οποία αναγράφεται στο κουτί και την εσωτερική θήκη που περιέχει τις κάψουλες (blister) σαν ΛΗΞΗ.

Η ημερομηνία λήξης αναφέρεται στην τελευταία ημέρα του εν λόγω μήνα.

Μην πετάτε κανένα φάρμακο στο νερό της αποχέτευσης ή στα σκουπίδια. Ρωτήστε το φαρμακοποιό σας πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. Περιεχόμενα συσκευασίας και λοιπές πληροφορίες**

**Τι περιέχει το Licosil**

* Η δραστική ουσία είναι η σιλντεναφίλη. Κάθε δισκίο περιέχει 25mg/50mg/100mg σιλντεναφίλης (ως κιτρική).
* Τα υπόλοιπα συστατικά είναι τα ακόλουθα:
* Πυρήνας δισκίου: διένυδρο όξινο φωσφορικό ασβέστιο, μικροκρυσταλλική κυτταρίνη, στεατικό μαγνήσιο, άνυδρο κολλοειδές πυρίτιο, νατριούχος κροσκαρμελόζη,
* Επικάλυψη: υπρομελλόζη, διοξείδιο του τιτανίου (E-171), πολυαιθυλενογλυκόλη 6000, τάλκη και λάκα αργιλούχου ινδικοκαρμίνιου (E-132).

**Εμφάνιση του Licosil και περιεχόμενο της συσκευασίας:**

Τα Licosil 25mg επικαλυμμένα µε λεπτό υµένιο δισκία είναι μπλε, επιμήκη και διατίθενται στην αγορά ως “25”

Τα Licosil 50mg επικαλυμμένα µε λεπτό υµένιο δισκία είναι μπλε, επιμήκη και διατίθενται στην αγορά ως “50”

Τα Licosil 100mg επικαλυμμένα µε λεπτό υµένιο δισκία είναι μπλε, επιμήκη και διατίθενται στην αγορά ως “100”

Τα Licosil 25mg επικαλυμμένα µε λεπτό υµένιο δισκία διατίθενται σε πακέτα καψουλών που περιέχουν 4 δισκία.

Τα Licosil 50mg επικαλυμμένα µε λεπτό υµένιο δισκία διατίθενται σε πακέτα καψουλών που

περιέχουν 1,4 ή 8 δισκία

Τα Licosil 100mg επικαλυμμένα µε λεπτό υµένιο δισκία διατίθενται σε πακέτα καψουλών που περιέχουν 4 ή 8 δισκία.

Ορισμένα μεγέθη συσκευασίας ενδέχεται να μην διατίθενται στη χώρα σας.

**Κάτοχος Άδειας Κυκλοφορίας και παραγωγός:**

Κάτοχος άδειας κυκλοφορίας και παραγωγός

Κάτοχος Άδειας Κυκλοφορίας:

PHARMA Q A.E.

ΦΑΡΜ.ΚΩΝ ΚΑΙ ΙΑΤΡΙΚΩΝ ΕΙΔΩΝ

δ.τ PHARMA Q A.E

Εφέσου 6, Νέα Σμύρνη, 17121 Αθήνα

Τηλ: 210 9374576 – 8

**Παρασκευαστής:**

LABORATORIOS NORMON, S.A.

Ronda de Valdecarrizo, 6

28760 Tres Cantos – Μαδρίτη, Ισπανία

LABORATORIOS LICONSA, S.A.

Avenida Miralcampo, 7. Polígono Industrial Miralcampo

19200 Azuqueca de Henares

Γκουανταλαχάρα – Ισπανία

**Το θεραπευτικό αυτό προϊόν είναι εξουσιοδοτημένο στα Κράτη μέλη του ΕΟΧ με τις ακόλουθες ονομασίες:**

Αυστρία : Licosil 25/50/100 mg Filmtablette

Ελλάδα : Licosil 25/50/100 mg Επικαλυμμένο με λεπτό υμένιο δισκίο

Πολωνία : Licosil

Ηνωμένο Βασίλειο : Licosil 25/50/100 mg Film-coated tablet

**Το παρόν φύλλο οδηγιών χρήσης αναθεωρήθηκεγια τελευταία φορά:** 21.06.2016